દિપાનું ધોરણ 12નું પરિણામ સારું નહોતું આવ્યું. દિપાના માતા-પિતાને તેના ભવિષ્યની ચિંતા થઈ અને તેઓ જ્યોતિષી પાસે પહોંચી ગયા. જ્યોતિષીએ જણાવ્યું કે, દિપા કમ્પ્યૂટર સાયન્સમાં ખૂબ જ આગળ વધશે અને ભવિષ્યમાં ઉચ્ચ અભ્યાસ માટે પણ આ જ ક્ષેત્ર પસંદ કરશે. તેણે તમામ લોકોને ખોટા સાબિત કરવા બોલપુર ખાતે શાંતિનિકેતન યુનિવર્સિટીમાં અંગ્રેજી સાહિત્યનો અભ્યાસ શરૂ કરી દીધો. તે સમયને યાદ કરતા દિપા જણાવે છે, “મેં મારી યુનિવર્સિટીનું અનેક સ્થળે પ્રતિનિધિત્વ કર્યું છે અને હું લગભગ દરેક ક્ષેત્રમાં ચેમ્પિયન હતી. હું જ્યારે અભ્યાસ પૂર્ણ કરીને બહારની દુનિયામાં પ્રવેશી ત્યારે મારા કાર્યોએ જ મારા આત્મવિશ્વાસમાં વધારો કર્યો હતો.” સ્થિતિ ત્યારે વિકટ થઈ જ્યારે તેણે સ્નાતકની પરીક્ષા પાસ કરી પછી તેને નોકરી મળતી નહોતી. આખરે તેણે નિર્ણય કર્યો કે, એવો કોઈ કોર્સ કરવો જેના દ્વારા નોકરીની તક ઉભી થાય. તપાસ કરતા માલૂમ થયું કે, તેની સાથેના તથા આસપાસના વિદ્યાર્થીઓ એનઆઈઆઈટીમાં જોડાઈ રહ્યા હતા. તેણે પણ પોતાનું નસીબ અજમાવવા આ કોર્સમાં જોડાવાનું નક્કી કર્યું.